مشاهدات بغدادية : شعب عنده هلكد شهامه .. منو يكدرله10 حزيران (يونيو) 2016 , بقلم عبد الامير الركابي
والله عمي العراقيين اهل غيرة وشهامه ومعدن خاص شمامر عليه ضيم واهوال يظل بالجوهر هو هو ، اليوم فجاة الكهربا عدنا بالبيت انفجرت، والنار تصاعدت، دفعت ابن اختي للخارج وكتله حشم الناس .. بس صاح .. حريق حريق ياجماعة، صار هجوم من شباب المنطقة .. مدري منين طلعوا واكلوا النار اكل، اللي بالرمل، واللي ببطانيه وكع للنار دك، وبس انتهى كلشي وخمد اللهب، كلمن دار وجهة وراح فخور وفرحان بلاية اي تباهي كانوا واجب عادي .. المهم الله ستر وماصار شي لاحد.
هذا حادث وحادث ثاني شهدته قبل يومين. كنا كاعدين بالكوسترجايين من باب المعظم لمدينة الشعب صعد ولد عسكري شايل جنطه، ومبين عليه التعب والتوتر كال للسايق : والله اخي انا هسه جاي من الفلوجه، ومضيع محفظتي، السايق رد عليه، مو مشكلة اني مديت ايدي فورا بجيبي وكلت للسايق " كروة الاخ علي"، وصارالشاب يحجي: كال انتحاري فجر نفسه قريب منهم، وهو ضيع تلفونه ومحفظته، وهو هسه رايح لبعقوبة ومناك لقرية خارج بعقوبه، فجاة واحد جالس وراه طلع ورقتي نقود وسلمها له، الكوستر كلها دعته للبيات في بيوتهم بالحاح، سائق السيارة كان اكثرهم اصرارا: "تعال نام عندي اليوم اتشرف بيك".. اني خجلت ودموعي صارت تنزل.. ولمن وصلنا جامع النداء بموقف بعقوبه، السايق التفت على الشاب وساله شكد محتاج؟ الولد رد قائلا الاخ انطاني عشرين واني محتاج 35 ،السايق طلع الفات دنانير مال الكرواي، عدهن وانطاهن للولد واعتذر منه، كاله والله مقصر وياي حق البانزين كان ماخليتك تحتاج، نزل الولد والكل ساكت، كأن ولا شي حصل ....عادي ..... لك شنو هاي؟ اكو هيج شي بالعالم كلة ..بعد كل هذا الضيم وجبال المصايب ... سالت روحي وانا فرحان ... هيج شعب منو يكدرله